ལོ་ངོ་༤༠ལྷག་གི་རིང་དུ་བཀྲ་རྒྱལ་ལགས་ནས་མུ་མཐུད་དེ་གསར་གཏོད་དང་མདུན་སྙེགས་ཀྱིས་བོད་ཀྱི་གསོ་སྨན་རྫས་ལ་ཞིབ་འཇུག་མཛད་རྗེས་མི་དམན་པ་གནང་།གཏར་རྩ་༧༧དང་གབ་རྩ་༦༥སོགས་པ་གསལ་ཁ་བཏོན་པ་དང་།མཆིན་ནད་དང་།ཁྲག་གར་པོ།མིད་འཆུས།མཁལ་སྟོབས་ཉམས་པ་བཅས་ལ་གཏིང་ཟབ་མོས་ཞིབ་འཇུག་དང་སྨན་རྫས་གསར་གཏོད་ཀྱང་ཨ་གར་རིལ་བུ་དང་།ཉི་མ་སོ་གཉིས།གླིང་རྒྱས་རིལ་བུ་སོགས་བོད་སྨན་༢༠༠ཙམ་བཟོས་ཤིང་།བོད་སྨན་བྱ་བཞག་འཕེལ་རྒྱས་ལ་མཛད་རྗེས་གང་ལེགས་གནང་།གཞན་ཡང་ཞིབ་འཇུག་ཆེད་རྩོམ་ཡང་སྔ་གཞུག་ཏུ་མཆིན་ནད་བཅོས་ཐབས་ཀྱི་ལག་ལེན་ཟིན་ཐོ་དང་།མ་ཞུ་བའི་སྐོར།རྩ་ཏྲེམ་བཅོས་ཐབས་ཀྱི་མྱོང་ཚོར་སོགས་དཔྱད་གཞི་རིན་ཐང་ལྡན་པ་དག་གསར་རྩོམ་གནང་།དེ་ལས་ཀྱང་གབ་རྩ་ངོས་འཛིན་གྱི་ཆེད་རྩོམ་ལ་བོད་ཀྱི་གསོ་རིག་སློབ་གསོའི་ཕུལ་བྱུང་གཟེངས་རྟགས་ཐོབ།༢༠༡༣ལོར་ཁྲེན་ཏུ་ཀྲུང་ལུགས་གསོ་རིག་སློབ་ཆེན་གྱི་གདན་ཞུ་འབུམ་རམས་པའི་དགེ་རྒན་ཆེན་མོའི་གོ་གནས་ཐོབ།